หุ้นแบงก์-พลังงานนำทัพหนุน SET ภาคบ่ายพุ่งต่อ 34 จุด
หุ้นแบงก์-พลังงานนำทัพหนุน SET ภาคบ่ายพุ่งต่อ 34 จุด โดยดัชนีตลาดหุ้นไทย ณ เวลา 15.12 น. อยู่ที่ 1,713.41 จุด บวก 34.02 จุด หรือ 2.03% สูงสุดที่ 1,714.82 จุด ต่ำสุดที่ 1,690.84 จุด มูลค่าการซื้อขาย 5.04 หมื่นล้านบาท
13 ก.ย. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 15.12 น. อยู่ที่ 1,713.41 จุด บวก 34.02 จุด หรือ 2.03% สูงสุดที่ 1,714.82 จุด ต่ำสุดที่ 1,690.84 จุด มูลค่าการซื้อขาย 5.04 หมื่นล้านบาท

โดยดัชนีหุ้นไทยต้นภาคบ่ายพุ่งต่อไปเป็นกว่า 34 จุด ตามทิศทางตลาดหุ้นภูมิภาคที่ปรับขึ้นอย่างคึกคัก หลังผ่อนคลายสงครามการค้าระหว่างจีนและสหรัฐ จากที่มีแนวโน้มจะเจรจาร่วมกันรอบใหม่ ขณะที่ตลาดหุ้นไทยมีแรงซื้อกลับเข้ามาในหุ้นขนาดใหญ่อย่างหนาแน่น นำโดยหุ้นกลุ่มแบงก์ ,พลังงาน อย่าง PTT-PTTEP รวมถึงหุ้น SCC ผลักดันให้ดัชนีเดินหน้าต่ออย่างสดใส ท่ามกลางความคาดหวังต่อการเลือกตั้งในประเทศที่จะเป็นไปตามโรดแมปของรัฐบาล
ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยในภาคบ่ายนี้ปรับตัวขึ้นต่อเนื่องจากช่วงเช้าไปเป็นกว่า 30 จุด รับผลจากความเชื่อมั่นของนักลงทุนที่มีมากขึ้น หลังจากที่ทิศทางการเลือกตั้งมีความชัดเจนขึ้น และที่ผ่านมาหุ้นไทยได้รับแรงกดดันมากทั้งจากปัจจัยภายนอกประเทศ และหลังจากสิ้นสุดการประกาศผลประกอบการแล้วก็ไม่มีปัจจัยบวกใหม่เข้ามา พอมีเรื่องการเลือกตั้ง นักลงทุนก็เริ่มหันมามองการลงทุนเป็นบวกมากขึ้น โดยมองหุ้นขนาดใหญ่ซึ่งเป็นเป้าหมายของการลงทุนของนักลงทุนต่างชาติ และกองทุนในประเทศ
นอกจากนี้ วันนี้ตลาดบ้านเราถือได้ว่าดูดีกว่าตลาดหุ้นในภูมิภาคเอเชียที่ส่วนใหญ่จะยืนในแดนบวกกัน ขานรับเรื่องสหรัฐฯจะเริ่มต้นการเจรจาการค้ารอบใหม่กับจีน โดยนายสตีเวน มนูชิน รมว.คลังสหรัฐ ได้ส่งจดหมายไปยังเจ้าหน้าที่จีน เพื่อเชิญให้เข้าร่วมการเจรจาแก้ไขข้อขัดแย้งทางการค้า พร้อมให้แนวรับ 1,703 จุด ส่วนแนวต้าน 1,721 จุด